ஹாரி கேன்

ஹாரி எட்வர்டு கேன் (Harry Edward Kane, 28 சூலை 1993) இங்கிலாந்து தொழில்முறை கால்பந்து விளையாட்டாளர்.  இங்கிலீஷ் பிரீமியர் லீக் போட்டிகளில் டோட்டென்காம் ஆட்சுபர் கால்பந்துக் கழகத்திற்காக  அடிப்பாளராகவும் இங்கிலாந்து தேசிய அணியின் அணித்தலைவராகவும் உள்ளார்.

கேன் டோட்டென்காமிற்காக முதலில் யூஈஎஃப்ஏ யூரோப்பா கூட்டிணைவு போட்டியில்  25 ஆகத்து 2011 அன்று விளையாடத் தொடங்கினார். இதற்கு முன்னால் லெய்ட்டன், மில்வால், லெஸ்டர் சிட்டி, நார்விச் சிட்டி கழகங்களுக்கு கடனாக தரப்பட்டு விளையாடியுள்ளார்.

டோட்டென்காமிற்காக வழமையாக 2014–15 பருவத்திலிருந்து விளையாடத் தொடங்கினார்.  இப்பருவத்தில் 31 கோல்கள் அடித்திருந்தார்; இதில் 21 கோல்கள் லீக் நிலையில் எடுத்திருந்தார். ஆண்டின் இளைய சாதனையாளராகவும் தேர்ந்தெடுக்கப்பட்டார். 2015–16, 2016–17 பருவங்களில் பிரீமியர் லீக்கில் மிக அதிகமான கோல் எடுத்தவராகத் திகழ்ந்தார்.  டோட்டென்காம்  இந்த இரு பருவங்களிலும் யூஈஎஃப்ஏ வாகையர் கூட்டிணைவு போட்டியில் பங்கேற்க தகுதிபெற உதவினார். ஆறுமுறை மாதத்தின் சிறந்த லீக் விளையாட்டாளராக தேர்ந்தெடுக்கப்பட்டார். நான்கு பருவங்களில் ஆண்டின் சிறந்த விளையாட்டாளராகவும் தேர்ந்தெடுக்கப்பட்டார்.  டோட்டென்காமிற்காக 100 கோல்கள் அடித்துள்ளார். அந்தக் கழகத்தின் அனைத்துக்கால கோல் சாதனையாளர்களின் பட்டியலில் ஆறாம் இடத்தில் உள்ளார்.

பன்னாட்டாளவில் இளையோர் போட்டிகளில் இங்கிலாந்தின் சார்பாக விளையாடியுள்ளார்.  மார்ச்சு 27, 2015இல் முதன்முதலில்  இங்கிலாந்து தேசிய அணிக்காக   யூரோ 2016 போட்டிகளின் முன்னேற்பாடுகளின்போது ஆடத்தொடங்கினார். தி கார்டியன் இவரை 2017ஆம் ஆண்டில் புவியின் ஐந்தாம் சிறந்த கால்பந்து விளையாட்டு வீரராக தேர்ந்தெடுத்துள்ளது..

மேற்கோள்கள்

இங்கிலாந்து காற்பந்தாட்ட வீரர்கள்
1993 பிறப்புகள்
2018 உலகக்கோப்பை காற்பந்து வீரர்கள்